Faf sal straks in die toets kan speel | Maroela Media
Die stof rondom Faf du Plessis se beweerde balknoeiery en die herrie wat dit ontketen het, het nog lank nie gaan lê nie.
Du Plessis moet voor die IKR en die wedstrydskeidsregter verskyn, maar 'n datum is nog nie vasgestel nie. Krieket Suid-Afrika het 'n regsverteenwoordiger Australië toe gestuur om Du Plessis by te staan en te verdedig.
Dit sal moontlik die hele proses vertraag aangesien die IKR nou ook iemand moet aanstel om hulle saak te hanteer.
Die kwessie vir die Proteas is of hulle kaptein vir die derde toets beskikbaar sal wees. Indien hy skuldig bevind word aan balknoeiery kan hy, benewens 'n boete, vir 'n wedstryd geskors word.
Die toets begin Donderdag.
As die verhoor nie voor die wedstryd plaasvind nie, sal hy wel kan speel. Die verhoor sal moontlik eers ná die Proteas se terugkeer en wel in Suid-Afrika plaasvind wanneer die span al vir die toetsreeks teen Sri-Lanka voorberei.
♦ In Australië loop die gemoedere hoog ná die vernederende reeksoorwinning.
Die Australiese pers, moontlik in 'n poging om die aandag van die swak vertoning van hulle span af te lei, het al verskeie pogings aangewend om 'n onderhoud met of net 'n aanhaling van Du Plessis te kry. Dit het gelei tot 'n stampery met die Proteas se sekuriteitsmanne wat die joernaliste van Du Plessis af moes wegkeer. Daar was al meer as een so 'n onaangenaamheid.
♦ As Suid-Afrika die derde toets ook wen, sal dit die eerste keer in Australiese krieketgeskiedenis wees dat 'n besoekende span in 'n toetsreeks skoonskip maak.
♦ Die Australiese krieketbase het ses veranderinge aan hulle toetsgroep aangebring. Dit sluit drie debutante in. Dit is die eerste keer sedert 1984 dat Australië ses veranderinge aanbring.
Die Australiese span:
Steve Smith (kaptein), Jackson Bird, Peter Handscomb, Josh Hazlewood, Usman Khawaja, Nathan Lyon, Nic Maddinson, Matt Renshaw, Chadd Sayers, Mitchell Starc, Matthew Wade en David Warner.
Dit is niks anders as suur druiwe nie.
die australiaaners gaan so mal oor die kamtige bal geknoeiery!, wat my laat wonder oor hulle swak spel is die feit dat hulle dalk besig is met die boekkies om die hele game te verloor , soos ons weet kan hulle miljoene rande maak selfs al verloor hulle . dalk moet dit ondersoek word !!
Ja Koos1, dit is die einste hy.
Ou taktiek van die Ossies. Hulls druk die IKR agter die skerms. Daai video is seker meer as 20 keer gefynkam om tog n ou foutjie te soek, want geen span het al ooit die ossies so kisboude geboul nie.